แนวโน้มหุ้นเป็นบวกเหมือนตลาดภูมิภาค
นักวิเคราะห์ฯคาดตลาดหุ้นไทยเช้านี้เป็นบวกเหมือนตลาดภูมิภาค, ไร้ปัจจัยลบ-เก็งแรงซื้อกลับ
22 เม.ย. 2556

นักวิเคราะห์ฯคาดตลาดหุ้นไทยเช้านี้เป็นบวกเหมือนตลาดภูมิภาค, ไร้ปัจจัยลบ-เก็งแรงซื้อกลับ
นายเจริญ เอี่ยมพัฒนธรรม ผู้อำนวยการฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ยังมองเป็นบวกเช่นเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่อยู่ในแดนบวก เนื่องจากตลาดฯยังไม่มีปัจจัยลบอะไรเข้ามา 
ขณะเดียวกันตลาดฯยังมีโมเมนตัมบวกจากการซื้อกลับของนักลงทุน โดยผลกำไรของกลุ่มแบงก์งวดไตรมาส 1/56 ก็ออกมาดีตามการคาดหมาย และที่ผ่านมาตลาดฯก็ได้มีการพักตัวไปแล้ว 
อย่างไรก็ดี ขณะนี้หุ้นที่ได้ประโยชน์จากพ.ร.บ.เงินกู้ฯ น่าจะเป็นหุ้นในกลุ่มรับเหมาก่อสร้าง ซึ่งก็ยังน่าที่จะลงทุนได้อยู่ และเชื่อว่าตลาดฯช่วงนี้ยังเป็นช่วงของการเก็งกำไรอยู่ โดยมองว่าสภาพคล่องในตลาดฯยังดีอยู่
พร้อมให้แนวรับ 1,537 จุด แนวต้าน 1,550-1,570 จุด